Pravila rada tijekom nastave na daljinu u OŠ Podmurvice

# Opća pravila

Komunikacija

* U virtualnoj komunikaciji vrijede ista pravila ponašanja kao i u učionici.
* Učenici, učitelji i roditelji pristojno se izražavaju, izbjegavajući svaki oblik neprimjerenog sadržaja, vrijeđanja i nasilja.
* U komunikaciji izbjegavati korištenje velikih tiskanih slova pri pisanju riječi, rečenica ili cijelog teksta objave. Važno je razumjeti da velika tiskana slova ostavljaju dojam kao da se viče na osobu koja tu objavu čita. Iznimka su nazivi, naslovi ili sadržaj koji je potrebno dodatno istaknuti.
* Paziti na gramatičku i pravopisnu točnost kod izražavanja te na korištenje primjerenih izraza.

Poštovanje privatnosti

* Važno je poštovati privatnost svih sudionika virtualne komunikacije (svoju i tuđu).
* Svi sudionici virtualne komunikacije poštuju neradne dane (vikende i blagdane).

# Posebna pravila

U Osnovnoj školi Podmurvice nastava na daljinu za učenike odvija se putem alata Microsoft Teams, a u slučaju tehničkih i drugih poteškoća prema dogovoru.

# RAD U ALATU MS TEAMS

* Učenici navedenom alatu pristupaju pomoću AAI@EduHr korisničkog imena i lozinke koje im je škola dužna isporučiti. Učenik ne smije dijeliti svoje korisničko ime i lozinku s drugim učenicima!
* Nastava se odvija putem videokonferencije, osim ako učitelj ne odredi drugačije.

# TIMOVI

Tim (virtualna učionica, virtualna zbornica) je virtualna zajednica sudionika obrazovnog sustava (učenika, učitelja, stručnih suradnika) u svrhu komunikacije, suradnje i zajedničkog rada. Unutar tima se komunikacija može podijeliti na više kanala.

* Timove kreiraju isključivo učitelji i stručni suradnici.
* Razredni timovi (virtualne učionice) osim kanala Općenito imaju kreirane kanale za svaki pojedini predmet i za Sat razredne zajednice. Članovi razrednog tima su svi učenici tog razrednog odjela, svi učitelji koji predaju u tom razrednom odjeljenju, stručne suradnice i ravnateljica
* Učitelji kreiraju razredne timove prije početka nastave na daljinu. Učenik je član svog razrednog tima koji ne smije napustiti. U realnom vremenu nastave prati objave i aktivnost u svojim kanalima, osobito u kanalima predmeta koje taj dan ima po rasporedu.
* Učenik, osim u timu svog razrednog odjela, može biti i u drugim timovima kao što su timovi za izvannastavne aktivnosti, dopunsku, dodatnu i izbornu nastavu.

# OBJAVE NA KANALU TIMA

Objava je javni sadržaj koji se prikazuje na zidu tima, na kanalu Općenito ili nekom drugom kanalu.

* Objave služe za razmjenu informacija te za dijeljenje nastavnih materijala i uputa za rad među svim sudionicima tima, odnosno učitelja i učenika u virtualnoj učionici.
* Objave imaju jasno istaknutu temu.
* Učenik čitanje objave potvrđuje klikom na oznaku „sviđa mi se“ („like“) te time daje do znanja učitelju da je objavu pročitao.
* Učenicima je omogućeno pisati objave na predmetnim kanalima, pri čemu

se drže teme razgovora na način da njihovi doprinosi budu sažeti i jasni.

* Objave i odgovori na objave ne smiju sadržavati bilo kakav oblik neprimjerenog sadržaja, vrijeđanja i nasilja.

# ČAVRLJANJE (CHAT)

Čavrljanje (chat) je oblik privatne komunikacije dvaju ili više korisnika unutar alata MS Teams.

* Čavrljanje se koristi isključivo za osobnu komunikaciju između učitelja i učenika. Učenik je slobodan javiti se učitelju na ovaj način ako ima osobni problem ili nejasnoću vezano za gradivo, zadatak, ocjenu ili korištenje virtualne učionice.

# VIDEOKONFERENCIJE

Videokonferencija je povezivanje pojedinaca i grupa preko telekomunikacijskih mreža i video-tehnologije, odnosno istovremeno prisustvovanje sastanku ili nastavnom satu.

* Učitelj organizira i održava videokonferenciju prema rasporedu sati.
* Sudionici videokonferencije imaju uključene kamere.
* Preporučuje se da učenik za vrijeme videokonferencije bude sam u prostoriji, neometan od ostalih ukućana.

# KOMUNIKACIJA RODITELJA I UČITELJA

* Predmetni učitelji prate rad učenika i vode bilješke u e-Dnevniku kako bi roditelji imali uvid u učenikovo napredovanje.
* Predmetni učitelj je za upite roditelja dostupan u terminu informacija putem e-mail adrese učitelja koja je objavljena na mrežnoj stranici škole. Roditelji s razrednikom komuniciraju na način koji određuje razrednik
* Roditelji ne smiju pisati poruke u ime učenika.
* Roditelji mogu svakodnevno razredniku slati bitne obavijesti (kao što su bolest ili drugi razlog izostanka učenika sa nastave) putem dogovorenih komunikacijskih kanala.

**ODVIJANJE NASTAVE NA DALJINU**

* Nastava na daljinu odvija se u realnom vremenu prema rasporedu sati.
* Ukoliko koriste posuđenu školsku imovinu, koju im je škola dodijelila u svrhu lakšeg praćenja nastave na daljinu, učenici paze na tu imovinu, čuvaju je i naposljetku vraćaju u školu u stanju u kojem su je zaprimili.
* U slučaju kvara ili poteškoća s uređajem učenik u roku od 24 sata prijavljuje kvar razredniku, o čemu razrednik obavještava Razredno vijeće i administratora školskih tableta, ukoliko se radi o školskom tabletu.
* Predmetni učitelj u bilješkama nastavnog predmeta vodi evidenciju o prisustvovanju nastavi na daljinu.
* Učenik prati nastavu na daljinu s mjesta s kojeg može osigurati potrebne uvjete za rad.

# ZADAVANJE I PREDAJA ZADATAKA, DOMAĆIH ZADAĆA I DIGITALNIH URADAKA

* Učenici poštuju rokove predaje zadaća i uradaka.
* Ukoliko zadaća ili uradak nije predan do roka predaje, učitelj nije dužan uvažiti predano.
* Učenici šalju zadaće i uratke na način koji je odredio učitelj.
* Strogo je zabranjeno predstavljanje tuđeg sadržaja ili sadržaja preuzetog s interneta kao vlastiti uradak!
* Treba njegovati samostalnost učenika u radu. Uloga roditelja tijekom učenikovog rada trebala bi biti isključivo poticajna; roditelji i ostali članovi obitelji ne bi smjeli direktno sudjelovati u izvršavanju zadataka.
* Prilikom preuzimanja i objave sadržaja s interneta, učenici su dužni navesti izvor poštujući autorska prava.

# PROVJERE ZNANJA

* Učitelji najavljuju pisanu provjeru znanja u skladu s Pravilnikom o vrednovanju i ocjenjivanju.
* Učenik pristupa najavljenoj provjeri znanja, u protivnom mu se upisuje izostanak s nastave.
* Učenik provjeru znanja rješava samostalno i s definiranim priborom za rad. Tijekom provjere učenik ne komunicira s drugim učenicima putem komunikacijskih kanala niti koristi pomoć ukućana.
* Preporučuje se da u vrijeme trajanja provjere znanja učeniku bude omogućen radni prostor neometan od strane ukućana.

**PEDAGOŠKE MJERE**

U virtualnoj učionici i virtualnoj komunikaciji vrijede ista pravila kao i u učionici. Ponašanja suprotna tome bit će povod za izricanje pedagoške mjere ukora i opomena, koje donosi razrednik, Razredno vijeće i Učiteljsko vijeće OŠ Podmurvice.